text: Risiko for alvorlig forgiftning med D-vitamin dråber
  22 juli 2016 kl. 14.03
  Efter en alvorlig forgiftning af et tre måneder gammelt barn, advarer Sundhedsstyrelsen nu om at bruge et bestemt D-vitamin præparat.
  Sundhedsstyrelsen og Fødevarestyrelsen advarede fredag om brugen af D-vitamindråber med 10 ml. fra mærket Inno Pharma.
  Nu er de så ude med en beredskabsmeddelelse, hvor de oplyser, at alle, der har fået ’Vitamin D3-dråber’ fra Vejlefirmaet Inno Pharma, omgående skal stoppe med at indtage kosttilskuddet. Det gælder særligt spædbørn, gravide og ældre.
  Styrelserne opfordrer til, at voksne eller børn, der har fået ’Vitamin D3-dråber’ fra Inno Pharma i en uge eller længere, skal kontakte egen læge eller vagtlæge, da dråbernes indhold af D-vitamin er sundhedsskadeligt.
  Inno Pharma har siden marts solgt 500 flasker med alt for højt indhold af D-vitamin. Produktet er solgt via diverse helsekost butikker, herunder Helsam, Matas og internettet.
  Har du spørgsmål så ring til Giftlinjen på 82 12 12 12. Forbrugere kan læse mere på Sundhedsstyrelsen og Fødevarestyrelsens hjemmesider.
  